Toʻqimachilik asbob-uskunalarining asosiy turlarini yetkazib berishga shartnomalarni (kontraktlarni) ekspertizadan oʻtkazish va ularning zamonaviy texnologik talablarga va jahon narxlari darajasiga muvofiqligi yuzasidan xulosalar berish tartibi toʻgʻrisidagi Nizomni tasdiqlash haqida
(resolution, 2017-05-22)

Oʻzbekiston Respublikasi Prezidentining “Zamonaviy texnologiyalarni joriy etish asosida toʻqimachilik korxonalarini texnik va texnologik jihatdan qayta jihozlashga doir qoʻshimcha chora-tadbirlar toʻgʻrisida” 2016-yil 4-fevraldagi PQ-2485-son qaroriga muvofiq Vazirlar Mahkamasi qaror qiladi: 1. Toʻqimachilik asbob-uskunalarining asosiy turlarini yetkazib berishga shartnomalarni (kontraktlarni) ekspertizadan oʻtkazish va ularning zamonaviy texnologik talablarga va jahon narxlari darajasiga muvofiqligi yuzasidan xulosalar berish tartibi toʻgʻrisidagi nizom (keyingi oʻrinlarda Nizom deb ataladi) ilovaga muvofiq tasdiqlansin. 2. Oʻzbekiston Respublikasi Vazirlar Mahkamasi huzuridagi Yangidan quriladigan va rekonstruksiya qilinadigan ishlab chiqarish quvvatlari loyihalarining texnik-iqtisodiy asoslanishini, texnika va texnologiyalarni ekspertizadan oʻtkazib baholash agentligi (keyingi oʻrinlarda Agentlik deb ataladi) va “Oʻzbekyengilsanoat” AJning shartnomalar (kontraktlar)ni sotib olinadigan toʻqimachilik asbob-uskunalarining quyidagi mezonlar boʻyicha zamonaviy texnologik talablarga va jahon narxlari darajasiga muvofiqligi yuzasidan ekspertizadan oʻtkazish toʻgʻrisidagi taklifiga rozilik berilsin: yangiligi — ishlab chiqarilgan yili (ekspertiza oʻtkazish paytida ikki yildan ortiq emas) bilan aniqlanadi; mahsulotning eksportga yoʻnaltirilganligi va assortimenti — uning eng avvalo tashqi bozorlarda xaridorgirligi bilan belgilanadi; ish unumdorligi — vaqt birligida muayyan toʻqimachilik mahsulotini ishlab chiqarish hajmi sifatida hisoblab chiqiladi; energiya samaradorligi — sotib olinadigan toʻqimachilik asbob-uskunasi dvigatellarining belgilangan quvvatini uning texnik-texnologik parametrlariga muvofiq, boshqa ishlab chiqaruvchilarning shunga oʻxshash asbob-uskunalariga qiyoslab tahlil qilish yoʻli bilan aniqlanadi; asbob-uskunaning narxlari parametrlari — sotib olinadigan toʻqimachilik asbob-uskunasi narxlarini xuddi shunday texnik-texnologik parametrlarga ega boʻlgan toʻqimachilik asbob-uskunasi jahon narxlari darajasi bilan taqqoslash asosida qiyoslab tahlil qilish yoʻli bilan aniqlanadi. 3. Quyidagilarga: Agentlik rahbarlariga — shartnomalar (kontraktlar)ning zamonaviy texnologik talablarga va jahon narxlari darajasiga muvofiqligi yuzasidan oʻz vaqtida ekspertizadan oʻtkazilishi, yuqorida koʻrsatib oʻtilgan mezonlarga va Nizomda belgilangan muddatlarga qatʼiy muvofiq xulosa berilishi yuzasidan; “Oʻzbekyengilsanoat” AJ rahbarlariga — shartnomalar (kontraktlar)ning toʻqimachilik asbob-uskunasining tashqi bozorlardagi xaridorgirligini tahlil qilish asosida uni sotib olishning maqsadga muvofiqligi, unda ishlab chiqariladigan mahsulotning assortimenti va eksportga yoʻnaltirilganligi boʻyicha koʻrib chiqilishi yuzasidan; Oʻzbekiston Respublikasi Davlat bojxona qoʻmitasi rahbarlariga — Agentlikning xulosasi asosida chetdan keltiriladigan toʻqimachilik asbob-uskunasining (TIF TN boʻyicha kodlari 8445, 8446, 8447) bojxona rasmiylashtiruvining oʻz vaqtida amalga oshirilishi hamda respublikaga istiqbolsiz, maʼnaviy va tabiiy eskirgan toʻqimachilik asbob-uskunasi keltirilishiga yoʻl qoʻyilmasligi yuzasidan shaxsiy masʼuliyat yuklansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. Ushbu Nizom Oʻzbekiston Respublikasi Prezidentining “Zamonaviy texnologiyalarni joriy etish asosida toʻqimachilik korxonalarini texnik va texnologik jihatdan qayta jihozlashga doir qoʻshimcha chora-tadbirlar toʻgʻrisida” 2016-yil 4-fevraldagi PQ-2485-son qaroriga muvofiq toʻqimachilik asbob-uskunalarining asosiy turlarini yetkazib berishga shartnomalar (kontraktlar)ning zamonaviy texnologik talablarga va jahon narxlari darajasiga muvofiqligi yuzasidan Vazirlar Mahkamasi huzuridagi Yangidan quriladigan va rekonstruksiya qilinadigan ishlab chiqarish quvvatlari loyihalarining texnik-iqtisodiy asoslanishini, texnika va texnologiyalarni ekspertizadan oʻtkazib baholash agentligi (keyingi oʻrinlarda Agentlik deb ataladi) tomonidan ekspertizadan oʻtkazish va xulosalar berish (keyingi oʻrinlarda xulosa deb ataladi) tartibini belgilaydi. 2. Toʻqimachilik (paxta tolasini hamda toladan olingan mahsulotlarni qayta ishlovchi) asbob-uskunalarining asosiy turlarini (TIF TN boʻyicha kodlari 8445, 8446, 8447) yetkazib berishni nazarda tutuvchi shartnomalar (kontraktlar) (keyingi oʻrinlarda shartnoma (kontrakt) deb ataladi) Agentlikda ekspertizadan oʻtkazilishi kerak. 2016-yil 1-martgacha tuzilgan, ular boʻyicha toʻlov amalga oshirilgan va/yoki toʻqimachilik asbob-uskunalari yuklab joʻnatilgan shartnomalar (kontraktlar) va ularga qoʻshimcha bitimlar Agentlikda ekspertizadan oʻtkazilmaydi. Agentlikda ekspertizadan oʻtkaziladigan shartnomalarga (kontraktlarga) sotib olinadigan toʻqimachilik asbob-uskunasining texnik parametrlari, toʻqimachilik asbob-uskunalari qiymati va/yoki shartnomalar (kontraktlar) shartlari oʻzgarishini nazarda tutuvchi qoʻshimcha bitimlar ham ushbu Nizom talablariga muvofiq Agentlikda ekspertizadan oʻtkazilishi kerak. 3. Shartnomalar (kontraktlar) va ularga qoʻshimcha bitimlar ushbu Nizomga 1-ilovaga muvofiq sxemaga binoan ekspertizadan oʻtkaziladi. 4. Xulosa olish uchun ariza beruvchi Agentlikka quyidagi hujjatlarni taqdim etadi: a) ushbu Nizomga 2-ilovaga muvofiq shakl boʻyicha ariza; b) shartnoma (kontrakt)ning asl nusxasi va uning nusxasi (tartib raqami qoʻyilgan, ip oʻtkazib tikilgan, shartnoma (kontrakt) boʻyicha ariza beruvchining vakolatli shaxsi muhri va imzosi bilan tasdiqlangan, batafsil texnik tavsiflar va spetsifikatsiyalar bilan). Shartnoma (kontrakt)ning asl nusxasi ariza beruvchiga qaytarilishi shart; v) tanlov varaqasini yoki asosiy texnik-texnologik parametrlarni (unumdorligini, energiya samaradorligini) hamda ariza beruvchining imzosi va muhri bilan tasdiqlangan toʻqimachilik asbob-uskunasi narxi parametrlarini qiyoslash asosida tuzilgan, shartnoma (kontrakt) tuzilgan sanada amal qiluvchi tasdiqlovchi hujjatlarni, shu jumladan tijorat takliflari yoki prays-varaqlarni yoki invoyslarni ilova qilgan holda kontraktda koʻrsatilgan narxning asoslanishini. Bunda barcha tasdiqlovchi hujjatlarda muqobil takliflarni taqdim etuvchi tashkilotlarning pochta manzillari (joylashgan joyi) va aloqa rekvizitlari boʻlishi kerak. 5. Agar shartnoma (kontrakt) oʻtkazilgan tender savdolari yakunlari boʻyicha yoki Oʻzbekiston Respublikasi qonun hujjatlariga muvofiq oʻtkazilgan eng yaxshi takliflarni tanlab olish asosida tuzilgan boʻlsa, tanlov varagʻi yoki kontraktda koʻrsatilgan narxning asoslanishi oʻrniga oʻtkazilgan tender savdolari yoki eng yaxshi takliflarni tanlash protokoli taqdim etilishi kerak. 6. Shartnomaga (kontraktga) qoʻshimcha bitim boʻyicha xulosa olish uchun ariza beruvchi Agentlikka quyidagi hujjatlarni taqdim etadi: a) ushbu Nizomga 2-ilovaga muvofiq shakl boʻyicha ariza; b) shartnomaga (kontraktga) qoʻshimcha bitimning asl nusxasi va shartnoma (kontrakt)ning va unga qoʻshimcha barcha bitimlarning (tartib raqami qoʻyilgan, ip oʻtkazib tikilgan, tasdiqlangan) nusxalari, shartnoma (kontrakt) boʻyicha ariza beruvchining vakolatli shaxsi muhri va imzosi bilan tasdiqlangan, batafsil texnik tavsiyalar va spetsifikatsiyalar bilan). Qoʻshimcha bitimning asl nusxasi ariza beruvchiga qaytarilishi shart; v) shartnomaga (kontraktga) qoʻshimcha bitim boʻyicha narxni asoslash — tasdiqlovchi hujjatlar, shu jumladan tijorat takliflari yoki prays-varaqlar va shu kabilar taqdim etilgan holda yetkazib berish hajmi koʻpaygan, tovar nomenklaturasi ishlab chiqarish zavodi, uning kelib chiqish mamlakati, narxi va haq toʻlash shartlari oʻzgargan taqdirda. 7. Taqdim etilgan hujjatlarning ishonchliligi yuzasidan ariza beruvchi javob beradi. 8. Ariza beruvchi tomonidan ushbu Nizomning 4 va 6-bandlarida koʻrsatilgan hujjatlarni Agentlikka berish muddati shartnoma (kontrakt) yoxud unga qoʻshimcha bitim imzolangan paytdan boshlab uch oydan oshmasligi kerak. Oʻzbekiston Respublikasi Prezidentining “Zamonaviy texnologiyalarni joriy etish asosida toʻqimachilik korxonalarini texnik va texnologik jihatdan qayta jihozlashga doir qoʻshimcha chora-tadbirlar toʻgʻrisida” 2016-yil 4-fevraldagi PQ-2485-son qarori qabul qilingunga qadar tuzilgan shartnomalar (kontraktlar) va ularga qoʻshimcha bitimlar boʻyicha hujjatlarni berish muddati ushbu Nizom kuchga kirgan paytdan boshlab uch oydan oshmasligi kerak. 9. Xulosa olish uchun zarur boʻlgan hujjatlar Agentlikka bevosita, olinganligi toʻgʻrisidagi bildirishnoma olingan holda pochta aloqa vositalari orqali yoki elektron shaklda taqdim etiladi (shartnoma (kontrakt)ning asl nusxasi yoki unga qoʻshimcha bitimning asl nusxasi bundan mustasno). Elektron shaklda taqdim etilgan hujjatlar ariza beruvchining elektron raqamli imzosi bilan tasdiqlanadi. 10. Xulosa olish uchun Agentlikka taqdim etilgan hujjatlar roʻyxat boʻyicha qabul qilinadi. Ushbu roʻyxat hujjatlar qabul qilingan sana toʻgʻrisida belgi qoʻyilgan, hujjatlarni qabul qilgan shaxsning familiyasi, ismi koʻrsatilgan va uning imzosi bilan tasdiqlangan holda kechiktirilmasdan ariza beruvchiga beriladi (yuboriladi). 11. Davlat tilida yoki rus tilida tuzilgan shartnoma (kontrakt) yoxud unga qoʻshimcha bitim ekspertizaga qabul qilinadi. Boshqa hollarda shartnoma (kontrakt) yoxud unga qoʻshimcha bitim koʻrsatib oʻtilgan tillardagi belgilangan tartibda tasdiqlangan tarjimasi bilan qabul qilinadi. 12. Shartnoma (kontrakt) va unga qoʻshimcha bitim sahifalariga shartnoma (kontrakt) va unga qoʻshimcha bitim boʻyicha tomonlarning vakolatli shaxslari tomonidan viza qoʻyilgan boʻlishi (tasdiqlanishi) kerak. Shartnoma (kontrakt) va unga qoʻshimcha bitimning har bir varagʻi, shartnoma (kontrakt) va unga qoʻshimcha bitim matnidagi kiritilgan har qanday qoʻshimchalar, oʻchirib yozishlar, tuzatishlar tasdiqlanishi kerak. 13. Shartnomada (kontraktda) va unga qoʻshimcha bitimda sotib olinayotgan toʻqimachilik asbob-uskunasining texnik-texnologik parametrlari, markasi, rusumi, soni, TIF TN boʻyicha kodlari, sotib olinayotgan toʻqimachilik asbob-uskunasining kelib chiqish mamlakati, ishlab chiqargan zavod nomi, ishlab chiqarilayotgan mahsulot hajmi, shuningdek foydalanilayotgan xomashyo hamda ishlab chiqarilayotgan mahsulot tavsifnomasi va turi toʻgʻrisidagi maʼlumotlar albatta boʻlishi kerak. 14. 2016-yil 1-martdan keyin tuzilgan shartnomalarda (kontraktlarda) va ularga qoʻshimcha bitimlarda Agentlikning xulosasi olingandan keyin ularning kuchga kirishi toʻgʻrisidagi shartlar boʻlishi kerak. 15. Agentlik ushbu Nizomning 4 va 6-bandlarida nazarda tutilgan hujjatlar qabul qilingan sanadan boshlab oʻn ish kunidan ortiq boʻlmagan muddatda shartnoma (kontraktni) va unga qoʻshimcha bitimni ekspertizadan oʻtkazadi. 16. Ariza beruvchining xulosa olish toʻgʻrisidagi arizasi koʻrib chiqilganligi uchun kontrakt summasining 0,1 foizi miqdorida, biroq eng kam oylik ish haqining 20 baravaridan ortiq boʻlmagan va bir baravaridan kam boʻlmagan miqdorda yigʻim undiriladi. Yigʻim summasi Agentlikning hisob raqamiga oʻtkaziladi. Ariza beruvchi xulosa olish toʻgʻrisida berilgan arizani rad etgan taqdirda toʻlangan yigʻim summasi qaytarilmaydi. 17. Quyidagilar sotib olinadigan toʻqimachilik asbob-uskunasining zamonaviy texnologik talablarga va jahon narxlari darajasiga muvofiqligini aniqlash mezonlari hisoblanadi: yangiligi (ekspertiza oʻtkazish paytida ikki yildan ortiq emas) — ishlab chiqarilgan yili bilan aniqlanadi; mahsulotning eksportga yoʻnaltirilganligi va assortimenti — uning eng avvalo tashqi bozorlarda xaridorgirligi bilan belgilanadi; ish unumdorligi — vaqt birligida muayyan toʻqimachilik mahsulotini ishlab chiqarish hajmi sifatida hisoblab chiqiladi; energiya samaradorligi — sotib olinadigan toʻqimachilik asbob-uskunasi dvigatellarining belgilangan quvvatini uning texnik-texnologik parametrlariga muvofiq, boshqa ishlab chiqaruvchilarning shunga oʻxshash asbob-uskunalariga qiyoslab tahlil qilish yoʻli bilan aniqlanadi; asbob-uskunaning narxlari parametrlari — sotib olinadigan toʻqimachilik asbob-uskunasi narxlarini xuddi shunday texnik-texnologik parametrlarga ega boʻlgan toʻqimachilik asbob-uskunasi jahon narxlari darajasi bilan taqqoslash asosida qiyoslab tahlil qilish yoʻli bilan aniqlanadi. 18. Ariza beruvchi tomonidan tuziladigan shartnomalar (kontraktlar) va ularga qoʻshimcha bitimlarda, yuqorida koʻrsatib oʻtilgan mezonlar hisobga olingan holda, Agentlik tomonidan ekspertiza oʻtkazish uchun zarur boʻlgan quyidagi shartlar majburiy tartibda aks ettirilishi kerak: ishlab chiqarilgan yili — ekspertiza oʻtkazish paytida ikki yildan ortiq emas, ishlatilmagan; modifikatsiyasi — sotib olinayotgan toʻqimachilik asbob-uskunasining ishlab chiqaruvchi zavodning ishlab chiqaradigan oxirgi ikkita modeliga muvofiqligi; texnik-texnologik parametrlar (asbob-uskunaning pasporti) — sotib olinadigan har bir toʻqimachilik asbob-uskunasining funksional vazifasi, asosiy ishchi mexanizmlarining ish unumdorligi, tezlik koʻrsatkichlari va uning energiya isteʼmol qilishi; sotib olinadigan toʻqimachilik asbob-uskunasining kafolatli xizmat koʻrsatish muddati — ishlatish boshlangandan boshlab kamida bir yil. Bunda modifikatsiya ariza beruvchi tomonidan taqdim etilgan sotib olinayotgan toʻqimachilik asbob-uskunasining funksional vazifasini hisobga olgan holda uning mavjud asbob-uskuna bilan uygʻunligini, avtomatlashtirish darajasini va sinab koʻrilganligini, toʻqimachilik asbob-uskunasini sotib olishning iqtisodiy jihatdan maqsadga muvofiqligini ishlab chiqarish rejalashtirilayotgan mahsulot xususiyatlarini, foydalaniladigan xomashyo tipini tasdiqlovchi hujjatlar asosida aniqlanadi. 19. Faks, elektron pochta va boshqa aloqa vositalari orqali (ariza beruvchi tomonidan taqdim etilgan yoki Agentlik tomonidan) olingan tijorat takliflari, tayyorlovchi zavodning yoki boshqa yetkazib beruvchilarning, ishlab chiqaruvchining dilerlari (distribyutorlari)ning prays-varaqlari shunday shartnomalarda (kontraktlarda), axborotning foydalanish mumkin boʻlgan manbalarida koʻrsatilgan, shu jumladan bosma nashrlardagi axborot eʼlonlarida, butunjahon Internet axborot tarmogʻida koʻrsatilgan xulosalar asosida shakllanadigan oʻrtacha jahon narxlar darajasi jahon narxlari darajasi deb qabul qilinadi. 20. Texnologik asbob-uskunaning yagona liniyasi narxlarini aniqlashda alohida elementlarning narxlarini hisobga olmasdan butun liniyaning qiymatini koʻrib chiqish zarur. Ishlab turgan texnologik liniya qoʻshimcha uskuna bilan qoʻshimcha ravishda butlangan taqdirda tegishli ishlab chiqaruvchi zavodlarning narxlari yoki ishlab chiqaruvchi zavodning narxlari mavjud boʻlmagan taqdirda — ularning rasmiy dilerlari (distribyutorlari) narxlari qabul qilinadi. 21. Agentlik ariza beruvchining hujjatlari olingan sanadan boshlab ikki ish kunidan kechikmay shartnoma (kontrakt) nusxasini yoxud unga qoʻshimcha bitim nusxasini toʻqimachilik asbob-uskunasini sotib olishning maqsadga muvofiqligi, unda ishlab chiqariladigan mahsulotning eksportga yoʻnaltirilganligi va assortimenti yuzasidan koʻrib chiqish uchun “Oʻzbekyengilsanoat” AJga yuboradi. “Oʻzbekyengilsanoat” AJ besh ish kuni mobaynida shartnoma (kontrakt) nusxasini yoxud unga qoʻshimcha bitim nusxasini koʻrib chiqish natijalari boʻyicha Agentlikka “Oʻzbekyengilsanoat” AJ va “Oʻzengsanloyiha” MChJning qoʻshma xulosasini quyidagilar yuzasidan taqdim etadi: sotib olinadigan toʻqimachilik asbob-uskunasida yoki uning bir qismi hisoblangan texnologik liniyada ishlab chiqariladigan mahsulotning eksportga yoʻnaltirilganligi va assortimenti, shuningdek ishlab chiqariladigan mahsulotning eng avvalo tashqi bozorda xaridorgirligi; tarmoqni rivojlantirishning qabul qilingan dasturiy hujjatlariga koʻra toʻqimachilik mahsulotlari ishlab chiqarish uchun toʻqimachilik asbob-uskunasini (alohida yoki texnologik zanjirni) sotib olishning maqsadga muvofiqligi. 22. Oʻtkazilgan ekspertiza yakunlari boʻyicha Agentlik xulosa beradi yoki uni berishni rad etadi. 23. Quyidagilar xulosa berishning rad etilishi uchun asos hisoblanadi: sotib olinadigan toʻqimachilik asbob-uskunalarining zamonaviy texnologik talablarga muvofiq emasligi; sotib olinayotgan toʻqimachilik asbob-uskunalarining kontraktda koʻrsatilgan narxlari ekspertiza oʻtkazish paytida xuddi shunga oʻxshash texnik-texnologik parametrlarga va sifatga (modifikatsiyaga, shu jumladan boshqa ishlab chiqaruvchilarning) ega boʻlgan toʻqimachilik asbob-uskunasining jahon narxlari darajasiga nisbatan oshirilganligi; sotib olinadigan toʻqimachilik asbob-uskunasida ishlab chiqarish nazarda tutilgan mahsulotning tashqi bozorda xaridorgir emasligi; ariza beruvchi tomonidan ushbu Nizom talablariga rioya qilinmasligi. Xulosa berishning boshqa asoslar boʻyicha rad etilishiga yoʻl qoʻyilmaydi. Xulosa berishning rad etilishi yuzasidan belgilangan tartibda shikoyat qilinishi mumkin. 24. Xulosa berishning rad etilishi toʻgʻrisidagi bildirishnoma rad etish sabablari, qonun hujjatlarining aniq normalari va ariza beruvchi koʻrsatib oʻtilgan sabablarni bartaraf etib hujjatlarni takroran koʻrib chiqish uchun taqdim etishi mumkin boʻlgan muddat koʻrsatilgan holda ariza beruvchiga yozma shaklda yuboriladi yoki beriladi (topshiriladi). 25. Xulosa berishni rad etish uchun asos boʻlgan sabablar bartaraf etilgandan keyin ariza beruvchi takroriy ekspertiza oʻtkazish uchun Agentlikka shartnomani (kontraktni) va unga ilova qilinadigan hujjatlarni taqdim etishga haqli. 26. Takroriy ekspertiza oʻtkazish uchun shartnoma (kontrakt) va unga ilova qilinadigan hujjatlar ariza beruvchi Agentlikning xulosa berishni rad etgan bildirishnomasini olgan kundan boshlab ikki oydan ortiq boʻlmagan muddatda taqdim etiladi. Ariza beruvchi tomonidan koʻrsatib oʻtilgan muddat mobaynida shartnoma (kontrakt) va unga ilova qilinadigan hujjatlar takroran taqdim etilgan taqdirda ekspertiza oʻtkazilganligi uchun yigʻim undirilmaydi. Ariza beruvchi tomonidan koʻrsatib oʻtilgan muddat tamom boʻlgandan keyin takroriy ekspertiza oʻtkazish uchun berilgan shartnoma (kontrakt) va unga ilova qilinadigan hujjatlar yangidan berilgan hisoblanadi. 27. Hujjatlarni takroran koʻrib chiqishda Agentlik tomonidan oldin ariza beruvchiga yozma shaklda bayon qilinmagan rad etish sabablari keltirilishiga yoʻl qoʻyilmaydi, oldin koʻrsatilgan sabablar bartaraf etilganligini tasdiqlovchi hujjatlar bilan bogʻliq rad etish sabablarining koʻrsatilishi bundan mustasno. 28. Shartnoma (kontrakt) va unga qoʻshimcha bitimning ekspertizadan oʻtkazilishi natijalari boʻyicha ushbu Nizomga 3 va 4-ilovalarga muvofiq shakllarga binoan belgilangan tartibda xulosa rasmiylashtiriladi. 29. Shartnoma (kontrakt) va unga qoʻshimcha bitim boʻyicha xulosaning amal qilish muddati shartnoma (kontrakt) va unga qoʻshimcha bitimning amal qilish davriga muvofiq ravishda belgilanadi. 30. Agentlik berilgan xulosalar reyestrini yuritadi va uni oʻzining rasmiy veb-saytida eʼlon qiladi. 31. Ushbu Nizom talablari buzilishida aybdor boʻlgan shaxslar qonun hujjatlarida belgilangan tartibda javob beradilar.